32 कर सलाहकारों की हो चुकी बायपास सर्जरी, अब तो समय बढ़ा दीजिए
सर, वर्ष 2013-14 के समयवार प्रकरणों की समय सीमा गुरुवार को खत्म हो रही है, जबकि अभी एक लाख से ज्यादा केस लंबित हैं। इन्हें लेकर व्यापारी, आपके अधिकारी और हमारे टैक्स वकील और सलाहकार तनाव में हैं। साथी 32 कर सलाहकारों की तो बायपास सर्जरी हो चुकी है। उन्हें और तनाव मत दीजिए। समय सीमा दो माह बढ़ा दीजिए। यह गुहार विभिन्न कर और व्यापारिक संगठनों ने बुधवार को वाणिज्यिक कर विभाग के कमिश्नर के सामने लगाई। कमिश्नर ने उन्हें मांग पर विचार करने का आश्वासन दिया है। वहीं सूत्रों के अनुसार सरकार ने समय सीमा 31 जनवरी तक बढ़ाने का फैसला लिया है। औपचारिक आदेश गुरुवार या शुक्रवार को जारी हो जाएंगे।
दोपहर में अहिल्या चैंबर ऑफ कॉमर्स एंड इंडस्ट्री के रमेश खंडेलवाल, सुशील सुरेका, मप्र टैक्स लॉ बार एसोसिएशन के अध्यक्ष अश्विन लखोटिया, कमर्शियल टैक्स प्रैक्टिशनर्स एसोसिएशन के अध्यक्ष अनिल जैन, सचिव केदार हेड़ा और अन्य संगठनों के पदाधिकारी कमिश्नर राघवेंद्र सिंह से मिलने पहुंचे। लखोटिया ने बताया कि लंबित केस नहीं निपटने पर व्यापारियों के लिए एक तरफा डिमांड निकल जाएगी। इससे व्यापारी साथियों के लिए भी मुश्किल खड़ी हो जाएगी। खंडेलवाल ने कहा कि बीते 10 दिन से हम लोग वित्त मंत्री और विभाग के अधिकारियों से समय बढ़ाने की मांग कर रहे हैं। एेसा नहीं होने पर लंबित प्रकरणों पर बेवजह लाखों की पेनल्टी लग जाएगी।
वाणिज्यिक कर कमिश्नर सेे चर्चा करते व्यापारी व कर सलाहकार ।
hin_Deva hin_Deva hin_Deva hin_Deva